**ПОКАНА**

**за кандидатстване по Основната фаза на проект „Българските общини работят заедно за подобряване на качеството на атмосферния въздух” LIFE17 IPE/BG/000012 - LIFE IP CLEAN AIR по Програма LIFE на Европейския съюз за преход към алтернативни форми за отопление на домакинствата**

Основната фаза за преход към алтернативни форми за отопление на домакинствата се изпълнява в рамките на Интегрирания проект „Българските общини работят заедно за подобряване на качеството на атмосферния въздух” LIFE17 IPE/BG/000012 - LIFE IP CLEAN AIR по Програма LIFE на Европейския съюз (*наричан за краткост по-долу* ***„Проекта“***). Главната цел на Проекта е да допринесе за намаляването на количеството на фините прахови частици – основен проблем на качеството на въздуха в България. Замърсяването на въздуха с фини прахови частици (ФПЧ) най-често е резултат от използването на твърдо гориво за битовото отопление през зимата, съчетано с емисиите на вредни вещества от автомобилния транспорт.

**1. СРОКОВЕ ЗА КАНДИДАТСТВАНЕ**

**Началната дата** за кандидатстване е **14.02.2022 г.**

**Крайният срок** за приемане на документите за кандидатстване е **31.05.2022 г.**

В случай че в посочения краен срок по настоящата покана не бъдат класирани достатъчен брой кандидати, общината си запазва правото да удължи срока за кандидатстване по поканата или да обяви нова покана за кандидатстване.

**2. КАКВО СЕ ПРЕДОСТАВЯ БЕЗВЪЗМЕЗДНО ПО ПРОЕКТА**

**Всеки от одобрените кандидати за участие в Основната фаза ще получи безвъзмездно:**

1. Доставка, пренасяне до мястото на монтажа и монтаж на ново отоплително оборудване в жилището на одобрения кандидат, включително необходимите елементи за подвързването и свързването му с изградената от кандидата вътрешна отоплителна инсталация, в случай че новото отоплително оборудване е с водна риза. Различните отоплителни устройства, които ще се предоставят безвъзмездно по проекта са описани в Раздел № 5 „Отоплителни устройства, за които може да се кандидатства“.

2. Демонтаж на съществуващото старо отоплително оборудване, изнасяне от жилището, натоварването на превозното средство, транспортирането му до площадка за временно съхранение, с цел последващо предаване за рециклиране.

3. Петгодишна гаранция и гаранционен сервиз на доставеното и монтирано ново отоплително оборудване, при условие на спазване от страна на одобрения кандидат на изискванията за правилна експлоатация, поддръжка и годишна профилактика.

4. Годишен технически профилактичен преглед и профилактика на доставеното ново отоплително оборудване – еднократно в периода след първия отоплителен сезон и преди втория отоплителен сезон, считано от доставката и монтажа на новото отоплително оборудване.

5. Предоставяне на инструкции за експлоатация и поддръжка на новото отоплително оборудване, заедно с доставката на новото отоплително оборудване.

6. Обучение на място при доставка и монтаж на новото отоплително оборудване за неговата експлоатация и поддръжка.

**Всички останали разходи, в т. ч. изграждане/ремонт на вътрешна инсталация за отопление на водна риза, разходи за изграждане и присъединяване към външна инсталация за свързване към централната газопреносна мрежа, както и други разходи, свързани с газификацията на имота, са за сметка на кандидата**.

**3. КОЙ МОЖЕ ДА КАНДИДАТСТВА**

**(КРИТЕРИИ ЗА ДОПУСТИМОСТ ЗА УЧАСТИЕ В ОСНОВНАТА ФАЗА)**

**Всеки кандидат трябва да отговаря на следните изисквания:**

1. Да е собственик/съсобственик на жилище, за отоплението на което се използва отоплителен/и уред/и на дърва и/или въглища. Жилището да се намира на адрес, попадащ в следните квартали/населени места на територията на Столична община:

| **№** | **Квартал/населено място** | **Район** |
| --- | --- | --- |
| 1 | с. Мрамор | Връбница |
| 2 | с. Волуяк | Връбница |
| 3 | с. Бусманци | Искър |
| 4 | кв. Филиповци | Люлин |
| 5 | кв. Требич | Надежда |
| 6 | с. Чепинци | Нови Искър |
| 7 | с. Негован | Нови Искър |
| 8 | с. Световрачене | Нови Искър |
| 9 | с. Кубратово | Нови Искър |
| 10 | с. Казичене | Панчарево |
| 11 | с. Кривина | Панчарево |
| 12 | кв. Абдовица | Искър |
| 13 | кв. Димитър Миленков | Искър |
| 14 | с. Владая | Витоша |
| 15 | с. Мърчаево | Витоша |
| 16 | кв. Обеля | Връбница |
| 17 | в.з. Малинова долина | Витоша |

1. Да осигури съгласие от съсобственик/съсобственици на жилището, в което ще се сменя старото отоплителното оборудване с ново, в случай че кандидатът, който подава документите, притежава по-малко от 51% от идеалните части на имота. Това изискване се прилага, ако има такъв съсобственик/съсобственици. Съгласието се осигурява чрез подписване на декларация по образец от съсобственик/съсобственици, които заедно с кандидата притежават най-малко 51% от идеалните части на жилището.
2. Жилището, за което се кандидатства за подмяна на отоплителното оборудване, да се ползва само за жилищни нужди и на адреса на жилището да няма регистриран търговец по смисъла на Търговски закон.
3. Във формуляра за кандидатстване кандидатът да е заявил желание за безвъзмездно получаване на точно определено допустимо ново отоплително оборудване от посочените видове в настоящата покана за кандидатстване по Основната фаза на проекта за преход към алтернативни форми за отопление на домакинствата. Не се допуска кандидатът да заяви за получаване друг вид отоплително оборудване и повече на брой отоплително оборудване, освен посоченото в настоящата покана - Раздел № 5 „Отоплителни устройства, за които може да се кандидатства“. Всеки кандидат може да посочи само един вид отоплително оборудване на пелети и един вид отоплително оборудване на природен газ, като в този случай във формуляра за кандидатстване посочва кое е първото и кое е второто му предпочитание.
4. Да декларира съгласие за доставката, монтажа и гаранционно обслужване на новите отоплителни уреди, в т. ч. и съгласие за безвъзмездно предаване на старите отоплителните уреди на дърва и/или въглища на общината с цел тяхното последващо рециклиране.
5. Да декларира съгласие, че предоставя лични данни, които да се използват за целите на кандидатстването във връзка с изискванията на законодателството за защита на личните данни. В съответствие с изискванията на Общия регламент за защита на личните данни (GDPR), считано от 25 май 2018 г. в такива случаи се подписва Уведомление за поверителност. Уведомление за поверителност се подписва и от съсобственик/ци на имота, в който се доставя новото отоплително оборудване, в случаите посочени в настоящата покана.
6. Да не е използвал безвъзмездно финансиране от национални или общински програми, или програми на ЕС или други програми за закупуване или предоставяне на отоплителни уреди.
7. Да е заплатил дължимите към момента на кандидатстването местни данъци и такси за недвижимия имот, в който ще се подменя отоплителният уред/и.
8. Да е подал за участие в Проекта правилно попълнен формуляр за кандидатстване (по образец) с приложени към него документи и декларации.
9. Само за кандидати, желаещи преминаване от отопление на дърва и/или въглища към отопление на природен газ, да има технически достъп за доставка на природен газ от лицензирано газоразпределително дружество чрез централна газоразпределителна мрежа.
10. Само за кандидати, желаещи преминаване от отопление на дърва и/или въглища към отопление на природен газ за жилища, които са извън пряк достъп до централна газоразпределителната мрежа, да има техническа възможност за доставка на природен газ за отопление от лицензираното дружество.
11. Само за кандидати, на които имотът се намира в сграда в режим на етажна собственост и сградата се газифицира за първи път, трябва да има Решение на Общото събрание на етажната собственост, прието с мнозинство, съгласно Закона за устройство на територията и Закона за управление на етажната собственост

**Ако даден кандидат не отговаря на посочените по-горе критерии за допустимост, той не може да получи регистрационен номер и да участва в класирането по настоящата покана за Основната фаза!!!**

**4. ДОКУМЕНТИ ЗА КАНДИДАТСТВАНЕ**

**За да участва в класирането, всеки кандидат трябва да представи:**

1. Попълнен правилно и в пълнота формуляр за кандидатстване (попълнен предварително или в центъра за прием на документи);

2. Подписани декларации, които са приложение към формуляра за кандидатстване;

3. Документ от газоразпределителното дружество „Овергаз“, че има техническа възможност за присъединяване на имота към изградената газоразпределителна мрежа на населеното място. Документът се прилага **само от кандидати**, желаещи да преминат към отопление на природен газ;

4. Документ от лицензиран доставчик на компресиран природен газ доказващ, че има техническа възможност за доставка до имота на компресиран природен газ, в случай че до имота на кандидата няма изградена централна газоразпределителна мрежа, и че кандидатът е оборудвал имота с необходимото оборудване за съхранение на природен газ. Документът се прилага **само от кандидати**, желаещи да преминат към отопление на природен газ;

5. Копие от Решението на Общото събрание на етажната собственост за газификация, прието с мнозинство, съгласно Закона за устройство на територията и Закона за управление на етажната собственост – документът се прилага **само от кандидати**, желаещи да преминат към отопление на природен газ и чийто имот се намира в сграда в режим на етажна собственост и сградата се газифицира за първи път.

Образците на формуляр за кандидатстване, на декларациите, както и настоящата покана, могат да се намерят [**тук**](http://www.sofia.bg/pilot-phase-lifeipcleanair)

или

на интернет страницата на Проекта: <http://lifeipcleanair.eu/> в Раздела „Новини“

**5. ОТОПЛИТЕЛНИ УСТРОЙСТВА, ЗА КОИТО МОЖЕ ДА СЕ КАНДИДАТСТВА**

**Отоплителни устройства, използващи за отопление пелети:**

Топловъздушна пелетна камина 6 kW

Топловъздушна пелетна камина 8 kW

Топловъздушна пелетна камина 10 kW

Топловъздушна пелетна камина 12 kW

Камина с водна риза 12 KW

Камина с водна риза 18 KW

Камина с водна риза 25 KW

Пелетен котел 25 KW

Пелетен котел 33 KW

Пелетен котел 39 KW

**Отоплителни устройства, използващи за отопление природен газ:**

Едноконтурен кондензационен котел на природен газ 24 kW

Едноконтурен кондензационен котел на природен газ 28 kW

Едноконтурен кондензационен котел на природен газ 33 kW

Едноконтурен кондензационен котел на природен газ 42 kW

Двуконтурен кондензационен котел на природен газ 24 kW

Двуконтурен кондензационен котел на природен газ 35 kW

Стенен кондензен газов котел с вграден бойлер до 24 kW

Подовостоящ газов кондензен уред с вграден бойлер до 35 kW

Газов конвектор 1,5 - 3 kW

Газов конвектор 1,8 - 5 kW

**Радиатори:**

Стоманен панелен радиатор (500x1200)

Стоманен панелен радиатор (500x1800)

**6. ПОДАВАНЕ НА ДОКУМЕНТИТЕ ЗА КАНДИДАТСТВАНЕ.**

**КОНСУЛТАЦИИ**

Документите за кандидатстване могат да се подават, както следва:

**Район „Искър“**

За кв. „Димитър Миленков“, кв. „Абдовица“ и с. Бусманци:

Всеки работен ден от 13.00 до 17.00 часа, на адрес: бул. „Кръстю Пастухов“ № 18 (сградата на районната администрация), тел. за контакти: 02/979 07 08 и 0889 010 336.

**Район „Панчарево“**

За с. Кривина: вторник и четвъртък от 16.00 до 20.00 часа, на адреса на кметство с. Кривина, ул. „Старата река“ № 2 „з“ (сградата на кметството), тел. за контакти: 0988 873 322;

За с. Казичене: всеки работен ден от 13.00 до 17.00 часа, на адреса на кметство с. Казичене, ул. „Цар Борис ІІІ“ № 54 (сградата на кметството), тел. за контакти: 0878 973 173.

**Район „Надежда“**

За кв. „Требич“: всеки работен ден от 14.00 до 18.00 часа, на адрес: кв. Илиянци, бул. „Рожен“ № 61, тел. за контакти: 0882 030 818.

**Район „Люлин“**

За кв. „Филиповци“: всеки работен ден от 10.00 до 16.00 часа, на адрес: бул. „Захари Стоянов“ № 15 (сградата на районната администрация), тел. за контакти: 02/923 72 94.

**Район „Връбница“**

За с. Волуяк: всеки работен ден от 08.30 до 17.00 часа, на адреса на кметство с. Волуяк, ул. „Зорница“ № 43 (сградата на кметството), тел. за контакти: 02/ 998 90 35 и 0887 900 917;

За с. Мрамор: всеки работен ден от 08.30 до 17.00 часа, на адреса на кметство с. Мрамор, пл. „Св. Ив. Рилски“ № 1 (сградата на кметството), тел. за контакти: 02/ 998 20 01 и 0888 440 266;

За кв. „Обеля“: понеделник и петък от 09.00 до 16.00 часа, в сградата на районната администрация на следния адрес: бул. „Хан Кубрат“, бл. 328, вх. Б, тел. за контакти: 02/495 77 70.

**Район „Нови Искър“**

За с. Кубратово, с. Световрачене, с. Негован, с. Чепинци: всеки работен ден от 09.00 до 17.00 часа, на адреса на районната администрация: гр. Нови Искър, бул. „Искърско дефиле“ № 121 (сградата на районната администрация), тел. за контакти: 02/991 64 36 (районна администрация); 02/9366850 (за с. Кубратово); 02/996 30 10 (за с. Световрачене); 02/996 31 18 (за с. Негован); 02/996 21 24 и 02/996 21 67 (за с. Чепинци).

**Район „Витоша“**

За с. Владая и с. Мърчаево: всеки работен ден от 09.00 до 16.00 часа, на адреса на кметство с. Владая: ул. „Войнишко въстание“ № 61, ет. 3 (сградата на кметството), тел. за контакти: 02/999 12 18 и 0884 148 813.

За в.з. „Малинова долина“: всеки работен ден от 09.00 до 16.00 часа, на адреса на районна администрация „Витоша“: ул. „Слънце“ № 2, тел. за контакти: 02/818 79 36.

При подаване на документите всеки кандидат представя:

1. Лична карта на кандидата;

2. Удостоверение за настоящ адрес (**само за кандидати**, които кандидатстват за смяна на отоплителен уред в имот, който за тях се явява „настоящ“ адрес);

3. Документ за собственост на имота, за който се кандидатства за смяна на отоплителния уред (нотариален акт, и/или удостоверение за ползване, съгласно Закона за устройство на територията, и/или договор за делба, и/или удостоверение за наследници и др. приложими документи);

4. Документ за заплатени към момента на кандидатстването местни данъци и такси за недвижимия имот, в който ще се подменя отоплителният уред.

В посочените по-горе офиси за прием на документи могат да се предоставят консултации на кандидатите – както относно изискванията и документите за кандидатстване, така и относно подходящия отоплителен уред от посочените в настоящата покана, за който се кандидатства. За улеснение на кандидатите е разработен специален електронен калкулатор, който позволява на кандидатите сами да изчислят най-подходящия отоплителен уред за нуждите на домакинството си. За целта те трябва да въведат в електронния калкулатор необходимата информация. Електронният калкулатор е публикуван на следния интернет адрес: <http://lifeipcleanair.eu/bg/news/online-calculator.html>

Формуляр за кандидатстване се приема и регистрира само, ако е попълнен правилно и в пълнота с приложени към него всички изискуеми документи. При подаване на формуляра за кандидатстване и документите към него, експертите на общината в съответния офис за прием на документи правят пълна проверка на място за пълнота на попълнения формуляр и декларации и документи към него, като всички данни от формуляра за кандидатстване се попълват на място от експертите на общината и в електронен формат. При необходимост от оказване на помощ на кандидатите, определени раздели от формуляра за кандидатстване или целият формуляр за кандидатстване могат да се попълнят на място с помощта на експерти от общината в съответния офис за приемане на документи по настоящата покана. В случай, че даден кандидат е необходимо да набави допълнителна информация за попълване на формуляра за кандидатстване, както и да набави липсващи документи, експертите от офиса за прием на документи консултират на място кандидата. Кандидатът може да набавя и да представя допълнително необходимите информация и липсващи документи в цялата им пълнота до крайния срок за кандидатстване.

Гражданите могат да задават въпроси по електронен път и на следния адрес:

lifeipcleanair@sofia.bg

**7. КЛАСИРАНЕ НА КАНДИДАТИТЕ**

Кандидатите, които отговарят на всички приложими критерии за допустимост, посочени в Раздел № 3 по-горе, ще се оценяват чрез прилагане на система от критерии за приоритизиране, като по-долу са представени точките, които може да получи даден кандидат, ако отговаря на съответния критерий. Информацията, необходима за присъждане на съответния брой точки, се потвърждава от кандидатите чрез подписване на декларация по образец Д2. Впоследствие общината проверява истинността на декларираната информация чрез компетентните органи, чрез проверки на място и/или изискване на съответни документи от компетентни органи и/или от кандидата.

Ще бъде приложена следната критериална система за класиране на кандидатите:

**Критерий 1. Смяна на отоплението на дърва и/или въглища с отопление на природен газ.**

По този критерий ще се присъждат общо 2 точки, в случай че кандидатът е кандидатствал само за отоплителен уред, използващ за отопление природен газ или е поставил на първо място уред на природен газ (в случай че във Формуляра за кандидатстване е посочил две желания).

**Критерий 2. Наличие в домакинството на:**

* Дете/деца до 2-годишна възраст – 2 точки
* Лице/лица с увреждания – 2 точки
* Лице/лица на възраст над 70 години – 2 точки

Максималният брой точки по този критерий е 6 точки.

Информацията, представена в декларацията по образец може да се провери впоследствие чрез представяне от кандидата/крайния бенефициент и/или от компетентните институции при поискване от общината на следните документи:

* Адресна регистрация, удостоверена от лична карта или удостоверение от общината за настоящ адрес, издадено от общината преди датата на подаване на формуляра за кандидатстване;
* Копие от личната карта/удостоверение за настоящ адрес на родител и копие от акт за раждане на детето;
* Решение от ТЕЛК/НЕЛК и/или удостоверение от АХУ или АСП;
* Копие от личната карта/удостоверение за настоящ адрес на лицето, което е на възраст над 70 години (Кандидатът декларира, че в имота, за който се кандидатства за смяна на отоплителния уред, живее лице, навършило 70 години към датата на подаване на документите за кандидатстване по Основната фаза).

**Критерий 3. Брой лица, които ще се отопляват с отоплителния уред, за който се кандидатства**

* 1 лице – 1 точка
* 2 лица – 2 точки
* 3 лица – 3 точки
* 4 и повече лица – 4 точки

Максималният брой точки, който може да се присъди по този критерий е 4 точки.

Информацията, представена в декларацията по образец, необходима за оценката по този критерий, може да се провери от общината в съответните служби или чрез представяне от кандидата при поискване от общината на следните документи:

* За пълнолетни лица - документ за регистрация по постоянен адрес (копие от лична карта) или удостоверение от общината за настоящ адрес (Кандидатът декларира броят на лицата, които живеят в имота, към датата на подаване на документите за кандидатстване по Основната фаза);
* За непълнолетните лица - копие от акт за раждане.

**Критерий 4. Получаване на целеви помощи за отопление и месечни социални помощи съгласно Закона за социалното подпомагане**

* За домакинства, получаващи целеви помощи за отопление - 2 точки
* За домакинства, получаващи целеви помощи за отопление и месечни социални помощи - 3 точки

Максималният брой точки, който може да се присъди по този критерий е 3 точки.

Информацията, представена в декларацията по образец, необходима за оценката по този критерий, може да се провери впоследствие чрез представяне от кандидата и/или изискване чрез общината от компетентните институции на следните документи:

* Заповед на директора на териториалната Дирекция „Социално подпомагане“ за предоставяне на целеви помощи за отопление за последния отоплителен сезон преди датата на подаване на документите за кандидатстване по Основната фаза;
* Документ за потвърждаване получаването на месечни социални помощи през месеца, предхождащ датата на подаване на документите за кандидатстване по Основната фаза.

**Критерий 5. Енергийна ефективност на жилището**

По този критерий ще се присъждат точки поотделно за топлоизолацията на стените на жилищата и за поставена дограма, която осигурява добра топлоизолация:

* Жилището е с външна топлоизолация на стените – 1 точка
* Жилището е с топлоизолираща дограма – 1 точка

Максималният брой точки по този критерий е 2 точки.

Информацията, представена в декларацията по образец, необходима за оценката по този критерий може да се провери впоследствие чрез представяне от кандидата/крайния бенефициент при поискване от общината на документи, например:

* Енергиен паспорт на сградата, издаден съгласно нормативната уредба, или
* Регистъра в общинската данъчна служба, в който за целите на администрирането на „данък сгради“ съгласно ЗМДТ има описание на имота, в т.ч. по отношение на топлоизолацията и дограмата, или
* Фактура или друг платежен документ, доказващ, че на жилището на кандидата са приложени енергоефективни мерки – топлоизолация на стените на жилищата и/или поставена дограма, която осигурява добра топлоизолация, или
* Чрез нарочна проверка с посещение в Имота на представители на общината за удостоверяване на декларираните обстоятелства.

За всички кандидати, подали документи за кандидатстване за конкретен вид отоплително оборудване, се прави отделно класиране, т.е. класирането е поотделно за всяка квота /квота е определеният в схемата за преход към алтернативни форми на отопление на домакинствата брой отоплителни уреди от всеки вид, които ще се предоставят на одобрените кандидати/. Всички кандидати, които са одобрени за получаване на пелетна камина с водна риза, пелетен котел или кондензационен котел на природен газ и са заявили желание за получаване на радиатори, ще участват в допълнително общо класиране за получаване на радиатори.

Кандидатите се класират според получения брой точки, като за участие по настоящата покана се класират кандидатите, получили най-голям брой точки. В случай на равен брой точки на двама или повече кандидати, предимство се дава на кандидата, получил повече на брой точки по първия, след това по втория, след това по третия и т. н. критерии за класиране на кандидатите.

При изчерпване на квотите за радиатори е възможно кандидат, одобрен за получаване на пелетна камина с водна риза, пелетен котел или котел на природен газ и заявил желание за получаване на радиатори, да не получи радиатори радиатори в резултат на допълнителното класиране за радиатори.

В случай че за дадена квота няма достатъчен брой кандидати, за да я запълнят, общината запазва правото си да удължи срока за кандидатстване по настоящата покана или да обяви нова покана за кандидатстване в рамките на Основната фаза.

**В А Ж Н О!** Редът на подаване на документи не оказва влияние при класирането на кандидатите.

**8. ОБЯВЯВАНЕ НА РЕЗУЛТАТИТЕ**

Резултатите от работата на оценителната комисия на общината за класирането на кандидатите се оповестява на интернет – страницата на общината до шестдесет дни след изтичане на крайния срок за кандидатстване. С оглед защита на личните данни, за всеки кандидат се публикува регистрационният номер, под който е заведен формулярът за кандидатстване, който е подал, и броят на получените от него точки по критериите за приоритизиране. За всяка квота, определена за различните видове отоплителни уреди се публикува списъкът от класирането на кандидатите според броя получени точки, както и одобрените кандидати за участие в Основната фаза.

В случаите на преминаване към отопление с природен газ одобреният кандидат в **едномесечен срок** от обявяване на резултатите представя в общината технически проект за газификация на имота (включващ и вида на отоплителните уреди: газов котел или газов конвектор/и), съгласно изискванията на нормативната уредба.

В случаите на преминаване към отопление с пелетна камина с водна риза или на отопление с котел на пелети с водна риза, одобреният кандидат в **едномесечен срок** от обявяване на резултатите представя техническа схема на инсталацията на водна риза, която включва задължително вида и мощността на отоплителния уред на пелети.

**9. СКЛЮЧВАНЕ НА ДОГОВОР**

Общината ще покани одобрените за участие в Основната фаза кандидати за подписването на договор с общината за безвъзмездното получаване на отоплителното оборудване и услугите, посочени в Раздел № 2 по-горе. В зависимост от вида отоплителен уред, се подписва:

 1. Договор за топловъздушна камина на пелети, или

 2. Договор за пелетна камина на водна риза или за пелетен котел и до два броя стоманени панелни радиатора (ако се кандидатства за такива), или

 3. Договор за отоплително оборудване на природен газ (до два броя конвектори или кондензационен котел с до два броя стоманени панелни радиатора).

В случай че до подписването на договор за участие в Основната фаза даден одобрен за участие кандидат се откаже от участие, общината информира следващия класиран кандидат и сключва договор с него.

Общината ще информира своевременно одобрените кандидати за участие в Основната фаза за прогнозната дата за сключване на договора, която дата зависи от графика на доставка на отоплителните уреди. Стремежът на общината е сключването на договор да е достатъчно време преди началото на отоплителния сезон.